་སྔ་མ་ཉིད་གཙོ་བོར་གསལ་ཏེ་དག་པ་བཤད་པའི་སྐབས་སུ་དཔྱོད་པའི་སྒོ་ཙམ་བཏོད་པ་ལས་ངེས་པར་བྱའོ། །ཛྙཱ་ན་ནི།ཟློས་པ་པོའི་རྒྱུད་ལ་རང་བྱུང་ཡེ་ཤེས་ཀྱི་དགོངས་པ་རང་ཤར་དུ་འཆར་བ་སྟེ་བྱིན་རླབས་ཀྱི་རྣོ་སོ་འབེབ་ཚུལ་ལོ།།ཡང་ན་ཡེ་ཤེས་ཕག་མོ་ཞེས་ཐུགས་ཀྱི་ཡེ་ཤེས་སེམས་མ་ལ་སྦྱར་ཏེ་བཤད་ཀྱང་རུང་ངོ་༑ །ཝཱ་རཱ་ཧཱི་ནི་ཕག་མོ་ཞེས་པ་སྟེ། རྒྱུད་ལྔའི་སེམས་ཅན་རྣམས་རྩ་ཐིག་རླུང་སེམས་ཀྱིས་འཁོར་བར་བཅིངས་པ་རྗེས་སུ་བཟུང་བའི་ཆེད་དུ།རི་རབ་ཆེན་པོའི་རྡུལ་སྙེད་ཀྱི་རིགས་ལྔའི་བུད་མེད་ཀྱི་སྒྱུ་འཕྲུལ་བསྟན་བཞིན་པའི་དུས་ནའང་བདེ་ཆེན་དྭངས་མ་ཌཱཀྐི་སྡེ་ལྔའི་དཀྱིལ་འཁོར་དུ་ཡེ་ནས་བཞུགས་པའི་རིགས་དེ་འཁོར་ལོ་ལྔའི་ཞིང་ཁམས་སྟོན་པ་སྟེ། ཛ་ལནྡྷ་རའི་རྩ་འཁོར་ལས་སུ་རུང་བར་བྱས་ཏེ་བུདྡྷ་ཌཱཀྐིའི་ཞིང་ཁམས་འཆར་བ་སོགས་རྫོགས་རིམ་དང་ཐོད་རྒལ་གྱི་སྨིན་བྱེད་ཐུན་མིན་དུ་སོང་ནས་མཐར་ཡེ་ཤེས་ལྔའི་ཞིང་ཁམས་དངོས་ལ་རེག་པའོ།།ཧཱུྃཿནི་སྙིང་དབུས་ཀྱི་ན་ད་གསལ་བར་མཛད་དེ་ལྕགས་ལ་གསེར་འགྱུར་གྱིས་རྩིས་ཟིན་པ་ལྟརཿརྡོ་རྗེ་ཕུང་པོའི་གྲོང་ཁྱེར་ཁྱབ་བདག་བཙུན་མོའི་རྣམ་ཐར་གྱི་དཀྱིལ་འཁོར་དུ་རྫོགས་ནས་ཟུང་འཇུག་དངོས་གྲུབ་ལ་རེག་པའི་སྒོ་ནས་མཚོ་རྒྱལ་ཡུམ་དང་སྐལ་བ་མཉམ་པར་མཛོད་ཅིག་ཅེས་ཐུགས་དམ་བསྐུལ་བའོ།།མདོར་ན་རྩ་སྔགས་འདི་ཉིད་སྦྲག་སྒྲུབ་ཀྱི་སྔགས་ཡིན་ལ། དགོངས་པ་བསྡུ་ན།པདྨའི་རྣལ་འབྱོར་མ་མཆོག་གིས་བདག་ལ་ཆགས་པའི་ཚུལ་གྱིས་ཕུང་ཁམས་སྤྱིར་བྱིན་གྱིས་བརླབས་ལ་ཆགས་པ་མེད་པའི་ཟབ་མོའི་ལམ་གྱི་རྟོགས་པ་རྩོལ་བ་དང་།ཕག་མོས་རྩ་གསུམ་འཁོར་ལོ་ལྔའི་དྲི་མ་བྱེ་བྲག་ཏུ་སྦྱངས་ནས་སྙིགས་མའི་འབྱུང་ཁམས་ཡེ་ཤེས་ལྔའི་རང་བཞིན་མཁའ་འགྲོ་ལྔའི་ངོ་བོར་དག་སྟེ་རྒྱ་ཆེ་བའི་ཡོན་ཏན་རྩལ་རྫོགས་པར་མཛོད་ཅིག་ཅེས་དངོས་གྲུབ་ཞུ་བ་སྟེ།ངོ་བོ་གཅིག་ཀྱང་སྤྲུལ་བ་དང་སྤྲུལ་གཞིའི་རྣམ་འགྱུར་ཐ་དད་པའི་སྟེང་ནས་ལྷ་སྔགས་ཀྱི་ལག་རྗེས་མི་འདྲ་བ་འོང་ཚུལ་ལ་སྦྱར་ཚུལ་ཙམ་སྟེ་གནད་འདྲའོ། །དེ་ལྟར་ན་སྙིགས་མའི་སྒོ་གསུམ་སྦྱངས་བྱ་ཡིན། ཤིན་ཏུ་རྣམ་པར་དག་པའི་གསང་གསུམ་སྦྱངས་འབྲས་ཡིན་པས་དེའི་སྒྲུབ་གཞི་དྭངས་མའི་སྒོ་གསུམ་མངོན་དུ་བྱེད་དགོས་ན།རིམ་པ་དང་པོའི་སྐབས་འདིར་མ་དག་པའི་ངག་སྦྱོང་བྱེད་དང་། ཆོས་ཉིད་ཀྱི་རང་སྒྲ་སད་བྱེད་དང་།དེ་གསུང་རྡོ་རྗེར་འཕོ་བའི་སྨིན་བྱེད་དེ་གང་ཡིན་སྙམ་ན།གསུང་ལམ་བྱེད་ཀྱི་བཟླས་པའི་རྣལ་འབྱོར་འདི་ཡིན་ཞེས་པ་སྟེ། སྔགས་ཀྱི་དེ་ཉིད་ཤེས་ནས་སྐྱོང་བ་དང་། སྔགས་བཟླས་པ་གཉིས་ཆར་གསུང་རྡོ་རྗེ་ལམ་བྱེད་དུ་འགྲོ་བ་མི་འགལ་ཏེ།སྒྲ་བཤད་ཀྱི་སྟེང་ནས་ཤེས་སོ།།དེས་ན་རྒྱལ་ཡུམ་རྣལ་འབྱོར་མའི་ཡེ་ཤེས་ཀྱི་དཀྱིལ་འཁོར་སྔགས་ཀྱི་ནཱ་དར་བཞེངས་པ་ཡིན་པས་རྩ་གསུམ་སྲུང་མར་བཅས་པའི་སྲོག་བཅུད་དུ་འདྲིལ་བ། འཇུག་ཡུལ་མ་ནོར་ངེས་པའོ། །དེ་དག་ནི་གསང་སྔགས་རྡོ་རྗེ་ཐ་རམ་དང་།གཏེར་གཞུང་གི་དགོངས་པ་བཙལ་ཏེ་བཤད་པ་སྟེ༑དེར་བཛྲ་ལྷག་པ་ནི་བཤགས་པའི་ལས་ཞི་བའི་ལྷ་རྡོ་རྗེའི་རིགས་ལ་བརྟེན་ནས་བྱེད་པའི་རྒྱུ་མཚན་གྱིས་ཡིན་པ་གཏེར་ཆེན་གྱི་ཞལ་རྒྱུན་ནོ།།གཞན་ཡང་དྲང་ངེས་དང་གཞི་ལམ་འབྲས་བུ་གསུམ་དང་ལྟོ་སྦྱར་ཏེ་འཆད་ཚུལ་སོགས་ཀྱི་སྒོ་དོད་ཀྱང་བཤད་པ་ཐལ་ཆེས་པར་དོགས་ནས་སྤྲོས་པ་་་་་བསྐྱུངས་སོ། །སྔགས་བཟླ་ཚུལ་ནི། དེ་ཉིད་ལས།ཆད་ལྷག་ལ་སོགས་སྐྱོན་དང་བྲལཿ སྒྲ་ནི་དྲག་ཞན་རན་པར་བྱེདཿ ཅེས་གསུངས་ཏེ། སྤྱིར་ཐུན་ཚད་སྒྲིགས་ལ་གང་བབ་པར་བཟླས་པ་དང་། རྨི་ལྟས་ངན་པ་སོགས་ཞི་བའི་ཆེད་དང་། ཐུན་མཚམས་དང་སེམས་གཡེང་བཞིན་བཟླས་པ་སོགས་ཀྱིས་བསྙེན་པའི་གོ་མི་ཆོད།ཅེས་གསུངས་སོ། །བསྙེན་སྒྲུབ་སོ་སོའི་དམིགས་པ་དང་ཁྱད་པར་ནི། པྲ་ཁྲིད་ལས། བསྙེན་པའི་སྐབས་དང་པོ་ལྷ་དང་ཉེ་བའི་ཕྱིར་ཐུགས་སྲོག་མཐར་གདན་ལ་སྔགས་བཀོད་ཅིང་འོད་ཟེར་འབར་བ་དང་།ཉེ་བར་བྱིན་རླབས་འཇུག་པའི་ཕྱིར་ཕྱོགས་བཅུའི་རྒྱལ་བ་རྣམས་མཁའ་འགྲོའི་རྣམ་པར་སྤྱན་དྲངས་ནས་སྔགས་ཕྲེང་ལ་ཐིམ་པས་དེའི་རྐྱེན་གྱིས་སྔགས་ཕྲེང་འཁོར་བར་བསམ་པ་དང་།དེ་ལས་རང་སྒྲ་དང་འོད་ཟེར་གྱིས་ལུས་ཕྱི་ནང་ཐམས་ཅད་ཁྱབ་ཅིང་སྣང་སྲིད་ཐམས་ཅད་ཡེ་ཤེས་མཁའ་འགྲོའི་སྐུར་གྱུར་བར་སོ་སོར་བསམ་པ་སྒྲུབ་པ་དང་།དེ་ལས་འོད་ཟེར་འཁོར་འདས་གཉིས་ཁྱབ་ཅིང་བདག་རྒྱུད་སྒོ་གསུམ་རྡོ་རྗེ་གསུམ་དུ་བྱིན་གྱིས་རླབས་པ་དང་།ཁམས་གསུམ་གྱི་འགྲོ་བའི་ཞེན་པ་ཐམས་ཅད་སྣང་སྲིད་རྡོ་རྗེ་གསུམ་གྱི་རང་བཞིན་དུ་བཞུགས་པ་གཞན་དོན་བྱིན་རླབས་དངཿདེས་ལས་རབ་འབྱམས་སྲིད་དོ་ཅོག་གི་དམིགས་པས་བསྒྱུར་དུ་རུང་ལ་དེ་ལྟར་འགྲུབ་པ་ཕྲིན་ལས་རབ་འབྱམས་སོ། །ཞེས་རིམ་པ་བཞིན་ཏུ་བསྟན་ཏོ།།དེ་ཡང་ཡི་དམ་ལྷས་རྗེས་སུ་འཛིན་ཞིང་བྱིན་རླབས་འཇུག་པའི་སྒོ་ལྷ་སྔགས་ལ་མ་བསྟེན་བར་དུ་བྱིན་རླབས་མི་འཇུག་ལ།བྱིན་རླབས་མ་ཞུགས་ན་གཞི་མེད་པས་ལྷ་དེ་ལ་བསྟེན་ནས་དངོས་གྲུབ་སྒྲུབ་ཚུལ་མེད་ལ།ཐོག་མར་དངོས་གྲུབ་མ་བསྒྲུབས་པར་དངོས་སུ་མི་འཐོབ་པས།དེས་ན་དངོས་གྲུབ་ལ་དངོས་སུ་སྦྱོར་བ་ལ་སྒྲུབ་ཆེན་གྱི་ཡན་ལག་དགོས།སྒྲུབ་ཆེན་གྱི་རྣལ་འབྱོར་རྒྱུད་ལ་སྐྱེས་པ་ལ་ལྷ་སྔགས་ཏིང་འཛིན་ལ་རྩལ་ཐོན་པའི་སྒྲུབ་པའི་རྣལ་འབྱོར་སྔོན་དུ་འགྲོ་དགོས། དེ་ལ་སྔོན་དུ་བྱིན་རླབས་ཞུགས་དགོས།དེ་ལ་ལྷ་སྔགས་ལ་བསྙེན་དགོས་པས། དང་པོར་ལྷ་ལ་བསྙེན་པའི་སྐབས་དང་།བསྟེན་ནས་བྱིན་གྱིས་བརླབས་པའི་སྐབས་དང་།དེ་ནས་དངོས་གྲུབ་སྒྲུབ་པ་ལ་ཞུགས་པའི་སྐབས་དང་།དེ་ནས་དངོས་སུ་སྒྲུབ་པའི་ནུས་པ་ཀློང་དུ་གྱུར་བའི་སྐབས་དེ་བཞིའམ། ཡང་ན་ལྷ་སྔགས་མ་ལོབ་པར་བྱེད་པ་བསྙེན་པའི་སྐབས། ལོབ་ནས་བྱིན་རླབས་བསྡུ་དམིགས་ཀྱི་འཕྲོ་འདུ་བྱེད་པ་ཉེ་བསྙེན་གྱི་སྐབས།བྱིན་རླབས་ཞུགས་ནས་དངོས་གྲུབ་སྒྲུབ་པའི་སྒྲུབ་པའི་སྐབས།དངོས་གྲུབ་འགྲུབ་པའི་ནུས་པ་ལེགས་པར་རྙེད་པ་སྒྲུབ་ཆེན་གྱི་སྐབས་སོ།།བསྙེན་སྒྲུབ་ཀྱི་རྣལ་འབྱོར་བཞི་ཀའི་མཚན་གཞིར་བསྐྱེད་རིམ་འཁོར་བཅས་ཡོད་པས་སྔགས་བཟླ་ཚུལ་གཅིག་པུ་ལ་ལྟོས་ཏེ་བཞིར་ཕྱེ་བའང་ཡིན་ནོ།།དེ་རྣམས་ཀྱང་སྒྲུབ་པ་པོའི་བརྩོན་འགྲུས་སོགས་ལ་རག་ལས་པས་ཡུན་འདི་ཙམ་ཞེས་པའི་ཚད་ནི་ངེས་པ་མེད་དོ༑ །དེ་ཡང་བསྙེན་པ་ནི།ལྷ་ལ་འདྲིས་གདགས་པ་ཞེས་སྐུ་གསུང་ཐུགས་ཀྱི་རྣལ་འབྱོར་ལ་འདྲིས་གོམས་བརྟེན་པས་སྔགས་ཕྲེང་ལས་འོད་ཟེར་ཉི་མ་འབུམ་གྱི་གཟི་བརྗིད་ལྟར་འབར་བས་རྟེན་དང་བརྟེན་པར་བཅས་པའི་གསལ་སྣང་རྒྱས།དེའི་དབང་གིས་དག་པའི་ཞེན་པའམ་ལྷའི་ང་རྒྱལ་བརྟན་ཞིང་། མ་དག་པའི་སྣང་ཞེན་གཅོད་ཚབས་ཆེ་སྟེ།འདི་ལ་ལྷ་འགྲུབ་ཐག་ཉེ་བའི་གནད་སོགས་ཡོད་པར་གསུངས་སོ། །དེས་བསྙེན་པ་བཤད་ཟིན་ཏོ། །ཉེ་བར་བསྙེན་པ་ནི་དངོས་གྲུབ་ཀྱི་སྟོད་དུ་བསྒྲུབ་པས་ཕྱིའི་སྒོ་གསུམ་ལ་བྱིན་ཆེན་མྱུར་དུ་འབེབ་པའི་ཆེད། བཟླས་པས་སྔགས་ཀྱི་འོད་ཟེར་ཕྱོགས་བཅུར་འཕྲོསཿ ཞེས་སོགས་ཀྱི་བདག་དོན་བྱིན་རླབས་ཀྱི་བཟླས་པ་རྩལ་དུ་བཏོན་པ་སྟེ། སྔགས་ལས་འོད་ཟེར་ཞིང་ཁམས་ཁྱབ་པར་འཕྲོས།མཆོད་རྫས་ཀྱི་རྣམ་པ་གཏུག་པ་མེད་པ་ནམ་མཁའ་མཛོད་ཀྱི་སྤྲིན་ཆེན་པོ་ངོ་བོ་བདེ་སྟོང་ཟག་པ་མེད་པའི་ཡེ་ཤེས་རྒྱ་མཚོའི་རང་བཞིན་ཅན།བྱེད་ལས་བསོད་ནམས་ཀྱི་ཞིང་དམ་པ་རྣམས་ལ་སྲི་ཞུ་ཕུན་སུམ་ཚོགས་པ་བསྐྱེད་ནུས་པ་ནམ་མཁའ་གང་བར་སྤྲོས་ཏེ་རྩ་བ་གསུམ་གྱི་ལྷ་ཚོགས་རྣམས་མཆོད་པས་ཐུགས་རྒྱུད་བདེ་བ་ཆེན་པོའི་རོལ་མོས་མཉེས་པ་མཆོག་ཏུ་སོན་ནས་ཐམས་ཅད་ཀྱང་རྣལ་འབྱོར་མའི་རྣམ་པར་བཞེངས་ནས་བདག་ལ་ཐིམ།སྐུ་གསུང་ཐུགས་ཀྱི་བྱིན་རླབས་མ་ལུས་པ་ཅིག་ཆར་ཐོབ་པས་ཁབ་ལེན་དང་ཉེ་བ་ན་ལྕགས་གཡོ་བའི་ཚུལ་གྱིས་སྔགས་ཕྲེང་དམར་སྒ་ར་ར་གཡོན་དུ་འཁོར་བ་ལ་སེམས་གཏད།དེ་ལྟར་མདོ་ལས།གདུལ་བར་བྱ་བའི་སྲས་རྣམས་ལ།།སངས་རྒྱས་དུས་ལས་ཡོལ་བ་མེད།།ཅེས་གསུངས་པས་ངེས་པར་བྱིན་གྱིས་རློབས་ཤིང་།རང་དཀྱིལ་འཁོར་དུ་གསལ་བའི་ཆ་ཤས་ཕྲ་མོ་ཡང་དེ་བཞིན་གཤེགས་པ་རབ་འབྱམས་ཀྱི་གོང་བུར་འདྲིལ་བས།དེའི་ཚེ་ལྷན་སྐྱེས་བདེ་བའི་ཏིང་འཛིན་ལ་མཉམ་པར་བཞག་ན་སངས་རྒྱས་ཐམས་ཅད་ཀྱི་ཐུགས་རྡོ་རྗེ་ལ་རྣལ་འབྱོར་དུ་བྱས་པར་སོང་ཡོད་པ་སོགས་ཐབས་མཁས་འདིས་ཕྱི་ནང་གཞན་གསུམ་གྱི་དྲི་མ་མྱུར་དུ་དག་ཅིང་།མི་ཕྱེད་པའི་ཡོན་ཏན་ཐམས་ཅད་ཀྱི་དངོས་གྲུབ་ཆོས་ཀྱི་དབྱིངས་འགེངས་པའི་དཔལ་གོང་ན་མེད་པ་རྙེད་པ་ལ་གེགས་མེད་པར་བྱེད་པའི་དད་པ་དང་སྤྲོ་བས་སེམས་གཟེངས་བསྟོད་ལ་སྒྲིམས་ཤིགརྩ་བར་དེ་དག་དངོས་སུ་བསྟན་ནོ།།དེས་ཉེ་བསྙེན་བཤད་ཟིན་ཏོ།། ༈སྒྲུབ་པ་ནི། སྔགས་ཀྱི་རང་སྒྲ་དང་སྔགས་ཀྱི་འོད་ཟེར་གྱིས་ལུས་ཀྱི་ཕྱི་ནང་ཐམས་ཅད་ཁྱབ་ཅིང་།སྣང་སྲིད་ཐམས་ཅད་ཡེ་ཤེས་མཁའ་འགྲོའི་སྐུས་ཏིལ་གྱི་གང་བུ་རྒྱས་པ་བཞིན་དུ་གྱུར་བར་བསམ་པའོ།།དེས་སྒྲུབ་པ་བཤད་ཟིན་ཏོ།། ༈སྒྲུབ་ཆེན་ནི།གོང་མ་རྣམས་ལ་རྩལ་ཐོན་པ་དང་།སླར་ཡང་སྔགས་ཕྲེང་ལས་འོད་ཟེར་དཔག་མེད་འཕྲོས་འཁོར་འདས་ཀྱི་ཞིང་ཐམས་ཅད་ཁྱབ། བདག་གི་སྒོ་གསུམ་རྡོ་རྗེ་གསུམ་དུ་སྨིན།ཁམས་གསུམ་གྱི་འགྲོ་བ་ལ་ཕོག་པས་མ་དག་པའི་སྒོ་གསུམ་ཞེན་པ་དག་སྟེ་ཐམས་ཅད་སྐུ་དང་གསུང་དང་ཐུགས་ཀྱི་རང་བཞིན་དུ་སྨིན་པར་བྱས།ལམ་རིམ་པ་དང་པོའི་ཉམས་ལེན་རྒྱུད་ལ་ཚད་དུ་ཕྱིན་པར་བྱ། ཚུལ་དེ་ནི་སྨིན་སློབ་གང་ཟག་སྐལ་བ་རབ་རྣམས་ཀྱི་དབང་དུ་བྱས་ལ། རང་རེ་ལྟ་བུའི་ནི་དངོས་གྲུབ་དེ་ལྟར་འབྱུང་འབྱུང་དུ་བརྩོན་ནུས་པའང་དཀའ་བས་དེ་དང་དེའི་རྟེན་འབྲེལ་ཙམ་བསྒྲིགས་ནས་ལམ་ལ་བག་ཆགས་ཙམ་འཇོག་པ་ཡིན་མོད།འོན་ཀྱང་ཆོས་འདི་ནི་ཤིན་ཏུ་ཟབ་ཅིང་བྱིན་རླབས་ཀྱི་བབས་སོ་ཆེ་བས།ལྷས་རྗེས་སུ་བཟུང་བའི་མཚན་མ་རྙེད་པ་ནི་མང་དུ་འོང་སྣང་ངོ་། །མདོར་ན་ལྷ་དེ་ལ་བསྙེན་པ་དང་། བསྙེན་ནས་དངོས་གྲུབ་བསྒྲུབ་པ་གཉིས་ཀྱི།དང་པོ་ལ་ཡན་ལག་དང་པོ་གཉིས་དང་།གཉིས་པ་ལ་ཡན་ལག་ཕྱི་མ་གཉིས་ཏེ་རྣམ་པར་བཞག་པ་བཤད་ཟིན་ཏོ།།༈དེ་ནས་སྒྲུབ་ཆེན་དང་འབྲེལ་བའི་དམིགས་པའི་ཁ་བསྒྱུར་ལས་བཞི་དང་སྦྱར་ཏེ། རྩ་སྔགས་ལ་ཤམ་བཏགས་ཏེ་བཟླ་བ་དང་དེའི་རྗེས་འབྲེལ་དུ། རྩ་སྔགས་ལ་ཚེ་ཤམས་སྦྱར་བའི་དགོས་པ་ནི།བར་ཆད་ཀྱི་གཙོ་བོ་ཚེའི་བར་ཆད་དང་།ལམ་མཐར་ཕྱིན་པ་ཚེ་ལ་རག་ལས་པས།བཞི་བརྒྱ་པ་ལས། ཁྲིམས་ལྡན་ཡུན་རིང་འཚོ་བ་ལས། །དེ་ལས་བསོད་ནམས་ཆེན་པོ་བྱེད། །ཅེས་གསུངས་པ་ལྟ་བུའོ། །འདིའི་ཐད་རྩ་བར། གཏེར་གྱི་བུ་ཡིག་ཕྱག་བྲིས་མར།བདག་མདུན་རིགས་བདག་ཐུགས་ལས་ཞེས་འབྱུང་ལ། རྗེས་སུ་དྲི་བ་ཕུལ་སྐབས།བདག་དང་རིགས་བདག་ཐུགས་ལས་ཡིན་ནམ་གསུངས་ཏེ་ཐུགས་ལ་འབབ་པའི་ཉམས་མ་བྱུང་བས།སྒྲ་ཐད་སོར་བཞག་ན་ལེགས་སོ༑།དེ་ནས་དབང་ལེན་གྱི་དམིགས་པ་འབུར་དུ་བཏོན་པ་སྐྱོང་ཚུལ་བསྟན་པ་ནི། རྩ་བར་སླར་ཡང་འོད་འཕྲོས་སོགས་ཏེ།དེ་ཡང་འཆི་བ་མཐའ་དག་ལས་གྲོལ་བར་བྱེད་པ་ལ་གཉེན་པོ་དབྱིངས་ཀྱི་གནས་ལུགས་ཟབ་མོ་རྟོགས་པའི་ལྷག་མཐོང་གི་རྣལ་འབྱོར་ཁྱད་པར་ཅན་ཞིག་དགོས།དེ་ལྟ་བུའི་ཐེག་པ་མཆོག་གི་སྲོག་ཤེར་ཕྱིན་གྱི་རྟོགས་པ་དེ་ནི་ཐབས་འདིའི་བདེ་མྱུར་དུ་ཐོབ་པས།འདིར་བདེ་ཆེན་ཡེ་ཤེས་ཀྱི་དངོས་གྲུབ་ནི་གཙོ་བོ་དང་གྲུབ་པ་གཞན་དང་། ལས་གཞན་ནི་དེའི་འཁོར་དུ་གྱུར་བ་ཡིན་པས།དེ་ཉིད་གཙོ་བོ་ཡིན་ལ་བསྙེན་སྒྲུབ་ཀྱིས་བསྡུས་པའི་ལྷ་སྔགས་བྱིང་ལ་རྣོ་འདོན་གྱི་ཚུལ་དུ་ཡང་བདུད་རྩི་འབེབ་དམིགས་ཀྱི་སྒོ་ནས་དངོས་གྲུབ་ཞུ་བའི་རིམ་པ་འདི་བྱུང་བ་ཡིན་ནོ། །དེ་ནི་སྔགས་ཕྲེང་ལས་འོད་ཟེར་གྱི་རྣམ་བུ་དབུ་མའི་ལམ་བརྒྱུད་སྤྱི་བོའི་བརྒྱུད་པ་ཀུན་འདུས་ཀྱི་ངོ་བོ་རྩ་བའི་བླ་མ་པདྨ་ཧེ་རུ་ཀའི་སྐུ་ལ་རེག་པས་ཐུགས་རྒྱུད་བདེ་བའི་རོས་ཁྱབ་སྟེ་མཉེས་པ་བསྒྲུབས་ཏེ་ཐུགས་རྒྱུད་བསྐུལ་བས།ཡོན་ཏན་རྣམ་པ་ཐམས་ཅད་པའི་རང་བཞིན་ཅན་བྱང་ཆུབ་སེམས་ཀྱི་བདུད་རྩི་འོ་མའི་ཐེམ་བུ་རྡོལ་བ་ལྟར་དཀར་ལ་འཚེར་བ་བདེ་དྲོད་ཀྱི་ངར་དང་བཅས་རང་རྣལ་འབྱོར་མ་གསལ་བའི་ཚངས་བུག་གི་སྒོར་ཞུགས།བདེ་ཆེན་འཁོར་ལོ་ཁྱབ། དགའ་བའི་ཡེ་ཤེས་སྐྱེས། ཐ་མལ་བའི་ལུས་སྣང་བསྐྱེད་པའི་རྩ་རླུང་ཐིག་ལེའི་དྲི་མ་སྦྱངས།སྐུ་རྡོ་རྗེའི་ཡེ་ཤེས་རང་རྒྱུད་ལ་བསྐྱེད་དེ་ལུས་སྐུ་རྡོ་རྗེར་བྱིན་གྱིས་བརླབས།མགྲིན་པའི་རྩ་འཁོར་དུ་བབ། མཆོག་དགའ་སྐྱེས་ཤིང་འཁྲུལ་བའི་ངག་གིས་བསྐྱེད་པའི་རླུང་ཐིག་གི་དྲི་མ་སྦྱངས། གསུང་རྡོ་རྗེ་ཡེ་ཤེས་ཉམས་སུ་མྱོང་། ངག་གསུང་རྡོ་རྗེར་བྱིན་གྱིས་བརླབས། དེའི་འགྲེས་ཀྱིས་སྙིང་གར་ཁྱད་པར་གྱི་དགའ་བས་ཡིད་ཀྱི་དྲི་མ་སྦྱངས། ཐུགས་རྡོ་རྗེའི་ཡེ་ཤེས་བསྐྱེད་པ་དང་། ལྟེ་བ་མན་ཆད་དུ་ལྷན་སྐྱེས་ཀྱི་དགའ་བའི་ཀུན་གཞི་དང་འཛག་བདེའི་དྲི་མ་བཀྲུས།སྒོ་གསུམ་ཡེ་ཤེས་རྡོ་རྗེར་བྱིན་གྱིས་བརླབས་པ་སྟེ་མདོར་ན་དབང་བཞིའི་རྟོགས་པ་རྒྱུད་ལ་སྐྱེས།སྒོ་གསུམ་ལ་བདེ་ཆེན་གྱི་བདུད་རྩིས་ཐེབ་པར་དམིགས་པ་འདི་ལ་དགོངས་བརྒྱུད་ཀྱི་རྟོགས་པ་འཕོ་བ་དང་དབང་དང་བྱིན་རླབས་ཀྱི་རྒྱུད་བརྟན་པའི་དགོས་པ་ཆེ་བར་གསུངས་ཏེ།ལམ་དབང་འདིས་གཞི་དབང་གི་ནུས་པ་གསོ་བའོ།།ལས་ཚོགས་སྒྲུབ་པ་སོགས་ལའང་དཀྱུས་ལས་རྩལ་ཐོན་ཁྱད་ཆེ་ཞིང་།ཐབས་འདིས་ལྷན་སྐྱེས་ཀྱི་རྗེ་མོ་དང་དངོས་སུ་འདུ་བའི་ནུས་པ་ཡང་རྙེད་པར་གསུངས། འདི་གཏུམ་མོའི་རྫོགས་རིམ་གྱི་སྨིན་བྱེད་ཐུན་མིན་དུ་ཡང་འགྲོ་བའོ།།དེ་ལྟ་ན་ཚེ་འཛབ་དང་ལས་བཞི་སྒྲུབ་པ་དང་།འདི་གསུམ་ནི་བསྙེན་སྒྲུབ་ཀྱི་སྐབས་བཞི་ཀར་ཉམས་ལེན་དུ་ཁྱེར་བ་ཡིན་ནོ། །བསྙེན་པ་ཅི་ཙམ་དུ་བྱེད་པ་ནི།གྲངས་ཀྱི་བསྙེན་པ་འབུམ་ཕྲག་གསུམ།དུས་ཀྱི་ཚད་ནི་ཟླ་བ་གཅིགཿ ཅེས་སོགས་གསུངས། དངོས་ཉམས་རྨི་ལམ་སོགས་ཚིག་ལྷག་མས་མཚན་མ་རྙེད་ན་ཡང་།དེ་དག་མཚན་མའི་བསྙེན་པའམ་རྟགས་མཐོང་གི་བསྙེན་པར་བཞག་ཆོག་གོ།མདོར་ན་མཚན་མ་རྙེད་རྙེད་དུ་བསྙེན་པ་བྱའོ།།དེ་ཡང་བསྙེན་པའི་དོན་ནི་ལྷ་དེ་ལ་བསྟེན་པ་ལ་བྱེད་དགོས་ཤིང་།བསྟེན་ཚུལ་ནི། ལྷ་བསྐྱེད་པ་སྐུ་རྡོ་རྗེའི་རྣལ་འབྱོར་གྱི་སྐུ་བསྙེན། འཛབ་བཟླ་བ་གསུང་རྡོ་རྗེའི་རྣལ་འབྱོར་གྱི་གསུང་བསྙེན། དེ་ཁོ་ན་ཉིད་ཀྱི་རང་ཞལ་སྐྱོང་བ་ཐུགས་རྡོ་རྗེའི་རྣལ་འབྱོར་གྱི་ཐུགས་བསྙེན་པ་སྟེ།ཕྱི་མ་འདི་ནི་ཟ་མ་ཏོག་གི་སེམས་ཀྱིས་གཉིས་འཛིན་རྟོག་བྲལ་བར་སོགས་ཀྱིས་བསྟན་ནོ།།རྒྱུ་མཚན་དེས་མཚན་མ་ལའང་སྐུའི་བྱིན་གྱིས་བརླབས་པའི་མཚན་མ་དང་།གསུང་དང་ཐུགས་ཀྱིས་རྗེས་སུ་བཟུང་བའི་རྟགས་རྣམས་འབྱུང་སྟེ།ལྷ་ཡི་ཞལ་འ